Dít is wat SA’ners tydens Zuma se staatsrede wil hoorVan die voorstelle wat pres. Jacob Zuma op Twitter gekry het. Dit blyk dat die meeste Suid-Afrikaners wil hê dat president Jacob Zuma tydens die staatsrede moet bedank. Ook op Maroela Media se Facebook-blad was dit wat meeste lesers van die staatsrede verwag. “Ons wil hoor wanneer hy en sy kabinet bedank,” het Anton Weber geskryf. “Ek sou graag wou hoor dat die president bedank en dat hy die R254 miljoen dadelik gaan terugbetaal,” het Adriaan Theron gesê. Op ŉ peiling op Maroela Media se webtuiste het 50% van respondente gesê hulle gaan nie eers die staatsrede luister nie terwyl 38% gesê het die president sal hom tog nie daaraan steur nie. Slegs 9% het gesê die president moet weet wat die mense wil hoor terwyl 4% gesê het hulle het nie eers geweet hulle kan voorstelle vir die president stuur nie. Op die presidensie se Twitter-profiel het mense ook onder meer gevra dat die gebruik van dagga gewettig word. Mario Oriani-Ambrosini, die IVP-LP wat verlede jaar sy stryd teen kanker verloor het, het destyds probeer steun werf vir alternatiewe kankerbehandelings, waaronder die medisinale gebruik van dagga. Op die presidensie se Facebook-blad het meer as 1 200 mense voorstelle op die blad gemaak. Ook hier het die meerderheid van mense gevra dat Zuma moet bedank en hy die geld moet terugbetaal wat nie vir veiligheidsopgraderings by sy Nkandla-woning gebruik is nie. Sommige Facebook-gebruikers het besluit om sommer Zuma se toespraak namens hom te skryf. “Hiermee gee ek kennis van my bedanking en versoek Suid-Afrikaners om my te vergewe vir my dade. Ek stel voor dat e-tol geskrap word en dat veiligheid vir alle Suid-Afrikaners opgeskerp word. Verder wil ek almal bedank omdat hulle my daarvan bewus gemaak het dat my leierskap hierdie wonderlike land verdeel het,” het Motlatsi Mfanakithi geskryf.